Vier dood in ongeluk naby Sudwala-afritVier mense is in die ongeluk naby die Sudwala-afrit dood. (Foto: ER24) Vier mense is Vrydagaand dood in ŉ ongeluk tussen ŉ vragmotor en ŉ ligte voertuig op die N4 naby die Sudwala-afrit in Mpumalanga. Ineke van Huyssteen, woordvoerder van ER24, het gesê paramedici was omstreeks 18:30 op die toneel. Die motor was gedeeltelik onder die voorkant van die vragmotor met vier insittendes daarin vasgekeer. Drie mense is op die toneel dood, terwyl ŉ vierde slagoffer ten spyte van paramedici se beste pogings om haar lewe te red, kort daarna ook aan haar beserings beswyk het. “Die vragmotorbestuurder en sy twee passasiers het ligte beserings opgedoen, maar wou nie na ŉ hospitaal geneem word nie.” Die polisie ondersoek die voorval.